U Balgħam ra li l-Mulej kien jogħġbu jbierek lil Iżrael u ma fittixx iżjed bħal qabel is-sħarijiet, u dawwar wiċċu lejn id-deżert. U Balgħam rafa' għajnejh u ra lil Iżrael, mifrux fil-kamp u mqassam tribù tribù. Imbagħad niżel l-ispirtu ta' Alla fuqu u beda jitkellem u jgħid: "Il-kelma ta' Balgħam bin Begħor; l-oraklu ta' bniedem b'għajnejh miftuħa; L-oraklu ta' wieħed jisma' kliem Alla, u jara dehret Alla li jista' kollox, u jaqa' fl-art u għajnejh mikxufa. Kemm huma sbieħ l-għerejjex tiegħek, Ġakobb, l-għamajjar tiegħek, Iżrael. Bħal widien jinfirxu, bħal ġonna ma' xatt xi xmara, bħal siġar tas-sabbâra mħawla mill-Mulej, bħal masġar tal-arżnu ħdejn l-ilma! L-ilma jfawwar mill-bramel tiegħu, u nislu kotran bħall-ilmijiet. Is-sultan tiegħu ogħla minn Agag, u s-saltna tiegħu togħla 'l fuq. Bħalma huma l-qrun għall-gendus selvaġġ, hekk hu Alla għalihom, li ħariġhom mill-Eġittu. Jibla' l-ġnus l-għedewwa tiegħu, għadamhom jagħmlu frak, u ġewwinihom jagħmilhom trietaq. Jinżel u jimtedd bħal iljun, bħal iljuna u ħadd ma jqajmu. Imbierek min ibierkek; Misħut min jisħtek!" Balak xegħel bil-korla għal Balgħam, u ħabbat idejh u qal lil Balgħam: "Sejjaħtlek biex tisħet l-għadu tiegħi, u int beriktu għal tliet darbiet. Mela issa, iġri lejn pajjiżek! Jien għedt, nimliek bil-ġieħ, imma ċaħħadhulek il-Mulej." U Balgħam wieġeb: "Ma għedtilhomx jien lill-messaġġiera tiegħek, li int bgħattli: 'Imqar jekk Balak jagħtini l-fidda u d-deheb b'kemm tasa' daru, ma nistax nikser il-kelma tal-Mulej, u nagħmel minn rajja t-tajjeb jew il-ħażin? Dak li jgħidli l-Mulej, dak ngħid jien.' Mela issa arani sejjer lejn niesi. Ejja nurik x'se jagħmel dan il-poplu lill-poplu tiegħek għalli ġej." U beda jitkellem u jgħid: "Il-kelma ta' Balgħam bin Begħor; l-oraklu ta' bniedem b'għajnejh miftuħa; l-oraklu ta' wieħed jisma' kliem Alla, ta' wieħed jagħraf l-għerf tal-Għoli, u jara dehriet Alla li jista' kollox, u jaqa' fl-art u għajnejh mikxufa. Qiegħed naraha, imma mhux għalissa; inħares lejha, imma mhux fil-qrib. Għad titla' kewkba minn Ġakobb , u jqum xettru minn Iżrael; u jkisser ngħas Mowab, u jeqred l-ulied kollha ta' Set. Edom ikun wirtu; Xegħir wirt l-għedewwa tiegħu; Iżrael jagħmel l-għeġubijiet ta' ħila. Jaħkem bniedem ġej minn Ġakobb, u jeqred il-fdal minn Għir." U ra lil Għamalek u beda jitkellem u jgħid: "L-ewwel fost il-ġnus hu Għamalek; imma tmiemu jkun qerda għal dejjem." Ra lill-Kenin u beda jitkellem u jgħid: "Imqar jekk tkun qawwija għamartek; u l-bejta tiegħek tkun fil-blat, ħerba għad isiru l-Kenin, kemm se jdum ma ijassrek Assur?" U raġa' beda jitkellem u jgħid: "Oh! Min jibqa' ħaj meta Alla jagħmel dan? Jiġu l-iġfna minn Kittin , u jgħakksu lil Assur u lil Għeber; u mbagħad jinqered hu wkoll." Balgħam qam u raġa' lura lejn pajjiżu, u Balak qabad triqtu. Iżrael jadura lil Bagħal ta' Pegħor